Stappers van verskeie bergreekse gered(Foto: David Nel/Wilderness Search and Rescue/Facebook) Spanne van Wildernis-soek-en-redding (WSAR) in die Wes-Kaap het die afgelope naweek drie afsonderlike reddingspogings op verskeie bergreekse onderneem nadat staptogte skeefgeloop het. Hoewel van die stappers beserings opgedoen het, is die betrokke persone eindelik na veiligheid gebring nadat hulp ontbied is. David Nel, woordvoerder van WSAR, sê die eerste reddingsoperasie was vroeg Saterdagoggend in Porterville nadat ŉ 68-jarige man die vorige dag vermis geraak het. WSAR het ŉ bergreeks naby die dorp gefynkam en eindelik die stapper op ŉ hoë krans gewaar. Die Wes-Kaapse departement van gesondheid se nooddienshelikopter is ontbied en met behulp van die reddingspan is die man van die krans gered. Hy is na ŉ nabygeleë landingsone geneem voordat ŉ mediese span hom ondersoek en huis toe geneem het. Hy het skynbaar geen lewensbedreigende beserings opgedoen nie. Die stapper het die reddingspan meegedeel dat dit Vrydagmiddag erg mistig geraak het toe hy gaan stap het. “Die mis het hom gedisoriënteer en hy het die pad byster geraak op pad terug huis toe. Hy was genoop om die aand op die krans deur te bring voordat hulp ontbied is,” sê Nel. (Foto: David Nel/Wilderness Search and Rescue/Facebook) Sondagoggend het WSAR ŉ oproep ontvang van ŉ stapper wat op ŉ deel van Tafelberg geval het. Die stapper het teen ŉ steilte probeer opklim toe hy ongeveer 5 m ver geval en homself beseer het. Met behulp van die Tafelberg-kabelkarretjie is verskeie reddingspanne geneem tot waar die beseerde stapper gelê het. “Die pasiënt is op die toneel behandel en op ŉ draagbaar geplaas voordat hy na ŉ reddingshelikopter gehys is,” sê hy. “Die man is na ŉ nabygeleë landingsone geneem en per ambulans na ŉ hospitaal geneem.” Later dieselfde dag het die familie van ŉ 85-jarige toeris WSAR na Tafelberg ontbied nadat hy geval het terwyl hy by Platteklip-ravyn gestap het. Die bejaarde man kon nie res van die staptog voltooi nie en ŉ reddingshelikopter is ingespan om hom na veiligheid te neem. Nel meen dit is nie ongewoon dat daar die tyd van die jaar ŉ toename in stappers en bergklimmers is nie. “Ons doen ŉ beroep op elkeen om genoegsame beplanning te doen voordat ŉ staptog onderneem word, om nie gedurende die warmste tyd van die dag te stap nie, genoeg water saam te dra en ons noodkontaknommer, 021 937 0300, op hul selfone te stoor.”